Geen borgtog vir amptenaar wat glo kollega doodry(Foto: SA Polisie) ŉ Munisipale amptenaar van die Polokwane-munisipaliteit wat aangekeer is nadat hy glo berserk geraak en ŉ kollega omgery het, bly agter tralies. Walter Madubanya (36) het hom verlede maand op die munisipaliteit se perseel in Ladanna glo eers in ŉ vragmotor van die munisipaliteit toegesluit, voor hy gewelddadige gedrag begin toon het. Die polisie het vroeër gesê Madubanya was glo in besit van ŉ gevaarlike wapen en het almal gedreig wat naby hom gekom het. Van sy kollegas het probeer vasstel wat aan die gang is toe hy glo met die vragmotor begin ry het en vir Rassie Smith (36), ‘n wetstoepassingsbeampte van die munisipaliteit omgery het. Madubanya het glo verskeie kere teen hom vas en oor hom gery. Smit is later dood. Die polisie is na die toneel ontbied, maar Madubanya het glo voortgegaan om met die vragmotor te ry en het teen sewe voertuie, waaronder twee polisievoertuie, in die parkeerterrein gebots. Hy het daarna beheer oor die vragmotor verloor en teen ŉ muur gebots. Hy is in hegtenis geneem en na ŉ hospitaal gehaas. Madubanya staan tereg op ŉ aanklag van moord en opsetlike saakbeskadiging. Sy aansoek om borgtog is Vrydag in die Polokwane-landdroshof van die hand gewys. Hy verskyn weer Woensdag in die hof.